《送别湖北漕李秘监仁甫》
宋代·林光朝

文字眇烟云，过眼徒浩浩。
所有未见书，惜哉吾已老。
子云客长安，陈迹如一扫。
同叔向来人，我生苦不早。
亦闻青城山，斯翁为有道。
瞿塘不可上，秋梦长颠倒。
白日来西昆，一见自应好。
纵谈百代前，至竟非苦槁。
多为开口笑，明月生怀抱。
黄鹤有高楼，恍如事幽讨。
揽辔逢道州，听书下下考。
周南勿留滞，掇拾供史藁。
分手重酸辛，璠玙众所宝。
十日不得面，何为太草草。

作者简介：（1114—1178）宋兴化军莆田人，字谦之，号艾轩。孝宗隆兴元年进士。通《六经》，从学者众，南渡后以伊、洛之学倡行东南者，自光朝始。累官国子司业兼太子侍读，出为广西提点刑狱，移广东，曾率郡兵击败入境之茶民军。召为国子祭酒，除中书舍人。后出知婺州，引疾提举兴国宫。卒谥文节。有《艾轩集》。